Φρειδερίκος Γουλιέλμος Α΄ της Έσσης

Ο Φρειδερίκος Γουλιέλμος Α΄ (γερμ. Friedrich Wilhelm I., 20 Αυγούστου 1802 - 6 Ιανουαρίου 1875) του Οίκου της Έσσης ήταν εκλέκτορας της Έσσης (1847-1866) και -μετά την ενοποίηση της Γερμανίας από την Πρωσία- τιτουλάριος εκλέκτορας της Έσσης (1866-1875).

Βιογραφία
Γεννήθηκε στο Χάναου και ήταν το τέταρτο παιδί και ο δεύτερος (μόνος επιζήσας) γιος του Γουλιέλμου Β΄ της Έσσης και της Αυγούστας των Χοεντσόλλερν, κόρης του Φρειδερίκου Γουλιέλμου Β΄ της Πρωσίας. 

Το 1806-13 οι Γάλλοι κατέλαβαν την Έσση-Κάσσελ και ο Φρειδερίκος Γουλιέλμος Α΄ έμεινε με τη μητέρα του στο Βερολίνο. Ο πατέρας του είχε, παράλληλα με το γάμο του, σχέση με την Εμιλί Όρτλεππ και απέκτησαν επτά τέκνα· γι' αυτό, ο Φρειδερίκος Γουλιέλμος Α΄ είχε κακή σχέση με τον πατέρα του. Εκπαιδεύτηκε στο Μάρμπουργκ και τη Λειψία. 

Το 1831 έγινε συγκυβερνήτης. Το 1847 απεβίωσε ο πατέρας του και τον διαδέχθηκε ως εκλέκτορας της Έσσης. Υπό την επιρροή του υπουργού του Χανς Ντάνηλ Λούντβιχ Φρήντριχ Χάσσενπφλουκ διεξήγαγε αντιδραστική πολιτική, που τον έκανε αντιδημοφιλή. Το Μάρτιο έγινε επανάσταση και αναγκάστηκε να ενδώσει στις απαιτήσεις της, αλλά όταν αυτή συνετρίβη, επανέφερε τον Χάσσενπφλουκ.

Κατά τον Αυστροπρωσικό Πόλεμο του 1866 ακολούθησε την Αυστρία. Τότε, η Πρωσία κατέλαβε την πρωτεύουσά του, Κάσσελ. Όταν ο Εκλέκτορας αρνήθηκε να διαπραγματευθεί, οι Πρώσοι τον κράτησαν αιχμάλωτο στο Στέττιν (νυν Στσέτσιν, Πολωνία) και προσάρτησαν την Έσση-Κάσσελ. Ο εκλέκτορας δεν θέλησε να παραδεχθεί ότι έχασε για πάντα την επικράτειά του. Η Πρωσία ενοποίησε τη Γερμανία και το 1871 την ανακήρυξε σε αυτοκρατορία. Ο Εκλέκτορας προσπάθησε να ανακτήσει το θρόνο του. 

Απεβίωσε το 1875 στην Πράγα, σε ηλικία 73 ετών. Επειδή είχε κάνει μοργανατικό γάμο, οι έξι γιοί του δεν μπορούσαν να τον διαδεχθούν. Επόμενος στη διαδοχή ήταν ο δεύτερος εξάδελφός του, Φρειδερίκος Γουλιέλμος Β΄, του κλάδου Ρούμπενχαϊμ, που έγινε τιτουλάριος εκλέκτορας της Έσσης.

Οικογένεια
Είχε σχέση με τη Γκέρτρουντ, κόρη του Γιόχαν Γκόττφρητ Φάλκενσταϊν και είχαν κάνει δύο τέκνα. Το 1831 τη νυμφεύτηκε μοργανατικά, έτσι νομιμοποιήθηκαν τα δύο παιδιά και έκανε άλλα επτά. Ο πατέρας του της απένειμε τον τίτλο της κόμισσας του Σάουμπουργκ (1831) και της πριγκίπισσας του Χάναου και του Χόροβιτς (1853). Όλα τα τέκνα τους ήταν:
 Αυγούστα Μαρία Γερτρούδη (1829 - 1887), παντρεύτηκε το Φερδινάνδο Μαξιμιλιανό Γ΄ του Ύζενμπουργκ-Μπύντινγκεν ιν Βέχτερσμπαχ.
 Γκέρτα του Ύζενμπουργκ και Μπύντινγκεν ιν Βέχτερσμπαχ, παντρεύτηκε το Γουλιέλμο της Σαξονίας-Βαϊμάρης-Άιιζεναχ.
 Αλεξάνδρα Φρειδερίκη Βιλελμίνη (1830 - 1871), παντρεύτηκε το Φήλικα του Χοενλόε-Έρινγκεν.
 Φρειδερίκος Γουλιέλμος (1832 - 1889), νυμφεύτηκε μοργανατικά και οι απόγονοί του φέρουν τον τίτλο πρίγκιπες του Χάναου.
 Μαυρίκιος Φίλιππος Ερρίκος (1834 - 1889), νυμφεύτηκε μοργανατικά· άτεκνος.
 Γουλιέλμος (1836 - 1902), νυμφεύτηκε δύο φορές από τον Οίκο του Λίππε· άτεκνος.
 Μαρία (1839 - 1917), παντρεύτηκε το Γουλιέλμο της Έσσης-Φίλιππσταλ-Μπάρχφελτ και στους απογόνους του δόθηκε ο τίτλος του πρίγκιπα, -ισσα του Άρντεκ.
 Κάρολος (1840 - 1905), νυμφεύτηκε, αλλά έμεινε άτεκνος.
 Φρειδερίκος Γουλιέλμος Ερρίκος Λουδοβίκος Χέρμαν (1842 - 1917), νυμφεύτηκε μοργανατικά.
 Φρειδερίκος Γουλιέλμος Φίλιππος (1844 - 1914), νυμφεύτηκε μοργανατικά και οι απόγονοί του φέρουν τον τίτλο πρίγκιπες του Χάναου.

Από του έξι γιους του, οι 4 έκαναν μοργανατικό γάμο και οι άλλοι 2 ήταν άτεκνοι.

Πρόγονοι

Διακρίσεις
Το Βέλγιο του απένειμε τη διάκριση του Τάγματος του Λεοπόλδου Α΄ το 1846. 

Παραπομπές

Κατηγορία:Προτεστάντες μονάρχες
Κατηγορία:Οίκος της Έσσης